钦定古今图书集成/明伦汇编/氏族典/第208卷 > 曹利用
## 钦定古今图书集成/明伦汇编/氏族典/第208卷 > 曹利用

按《宋史曹利用传》：“利用，字用之，赵州宁晋人。父谏，擢
明经第，仕至右补阙，以武略改崇仪使。利用少喜谈
辨，慷慨有志操。谏卒，补殿前承旨，改右班殿直，选为
鄜延路走马承受公事。景德元年，契丹寇河北，真宗
幸澶州议和，择可使契丹者，枢密院以利用应选，遂
授阁门祗候、崇仪副使。和议定，擢东上阁门使、忠州
刺史。岭南骚动，以为广南安抚使。岭南平，迁引进使，
历客省使、嘉州防御使，出为鄜延路总管。”大中祥符
七年，拜枢密副使，加宣徽北院使，进知院事，遂拜枢
密使、同中书门下平章事。“利用在位既久，颇恃功，以
检校太师兼太子少保为会灵观使，进尚书右仆射。”
乾兴初，加左仆射兼侍中、武宁军节度使、景灵宫使，
加司空。会从子汭为赵州兵马监押，州民告汭不法
事，即罢利用枢密使，谪左千牛卫将军。又坐私贷景
灵宫钱，贬崇信军节度副使、房州安置，命内侍杨怀
敏护送。行至襄阳驿，怀敏以语逼之，利用素刚，遂投
缳而绝，以暴卒闻。明道二年，追复节度兼侍中，赠太
傅，谥襄悼。